Det skal være slut med som medarbejder at få mails fra ens leder, når man er på juleferie. Sådan lyder rådet fra interesseorganisationen Lederne. Mange ledere bruger juledagene på at gøre sig tanker om, hvad der skal ske i det nye år. Men lederen bør holde sine formuleringer om nye mål og nye opgaver på et drev i computeren til ferien er ovre. - Lederen skal huske at holde fingeren fra send-knappen, selvom det kan være fristende at skrive en mail med det samme til medarbejderne, så lederen kan sætte flueben ved opgaven, lyder rådet fra teamchef hos Lederne, Michael Uhrenholt. En mail fra en leder midt i julekagerne og konfekten kan nemlig give tvivl hos medarbejderne om, hvordan de skal agere og reagere på mailen. - Mange medarbejdere vil være i tvivl om, hvorvidt de skal svare her og nu eller, om de skal forberede sig, så de er klar den første dag efter ferien, eller om de bare skal ignorere mailen, hvis de ellers kan, indtil de møder på arbejde igen efter nytår, siger Michael Uhrenholt. Når julen falder som den gør i år, med få hverdage mellem jul og nytår, vil mange medarbejdere vælge at holde fri. Derfor vil flere formentligt føle sig forstyrret i år sammenlignet med andre år, hvor der er flere arbejdsdage mellem jul og nytår. - Det er klart, at lederen sagtens kan tage en snak om opgaver i det nye år med de medarbejdere, som er på arbejde mellem jul og nytår. Men de mange der holder fri, bør ikke bringes i tvivl om, hvad der forventes af dem, mens de holder juleferie med familien, siger Michael Uhrenholt.

Referat:
Juledagene bliver tit brugt af ledere på at lægge planer for det nye år. Men planerne skal først sendes til medarbejderne efter juleferien.